A Bizottság 2526/95/EK rendelete
(1995. október 27.)
a juhhús- és kecskehúságazat termékeinek kivitele és behozatala tekintetében a 3013/89/EGK tanácsi rendelet alkalmazására vonatkozó részletes szabályok megállapításáról szóló 1439/95/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb az 1265/95/EK rendelettel [1] módosított, a juh- és kecskehús piacának közös szervezéséről szóló, 1989. szeptember 25-i 3013/89/EGK tanácsi rendeletre [2] és különösen annak 9. cikke (2) bekezdésére és 12. cikke (4) bekezdésére,
mivel a legutóbb a 2416/95/EK rendelettel [3] módosított, a juhhús- és kecskehúságazat termékeinek kivitele és behozatala tekintetében a 3013/89/EGK tanácsi rendelet alkalmazására vonatkozó részletes szabályok megállapításáról szóló, 1995. június 26-i 1439/95/EK bizottsági rendelet [4] értelmében a juh- és kecskehúságazat termékeinek kivitele engedélyhez kötött; mivel az exportengedélyezési rendszer működésével kapcsolatos tapasztalatok azt mutatják, hogy az engedély beszerzése, különösen kis mennyiségeknek a Közösségből való kivitele esetén aránytalanul nagy adminisztrációs terhet jelent; mivel ezért kívánatos törölni ezt a követelményt;
mivel az 1439/95/EK rendelet egyúttal meghatározza az egyes exportáló országok származási bizonyítvány kiadására jogosult hatóságainak jegyzékét; mivel Lengyelország 1995. november 15-i hatállyal változtatást hajtott végre az okmány kiadására jogosult szervezetet illetően; mivel a rendelet I. mellékletét ennek megfelelően módosítani kell;
mivel az e rendeletben előírt intézkedések összhangban vannak a Juh- és Kecskehúspiaci Irányítóbizottság véleményével,
ELFOGADTA EZT A RENDELETET:
1. cikk
Az 1439/95/EK rendelet a következőképpen módosul:
1. A 3. cikket el kell hagyni.
2. A 19. cikk (4) bekezdését el kell hagyni.
3. Az I. melléklet 11. pontjának helyébe a következő szöveg lép:
"Lengyelország; Polski Zwiazek Owezarski".
2. cikk
Ez a rendelet az Európai Közösségek Hivatalos Lapjában való kihirdetésének napján lép hatályba.
Ezt a rendeletet 1995. november 15-től kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1995. október 27-én.